Miroslav Krleža (1893. – 1981.)

Čežnja

Događa se to u jesenjoj noći, kada pada kestenje po asfaltu i kada se čuju psi u daljini, i kada se to neopisivo javlja čežnja za nekim, tko bi bio dobar, naš, bliz, intiman, drug, i kome bi mogli da pišemo pismo. Ispovjedili bismo mu sve što leži na nama. Pismo bi mu pisali, a njega nema.

Danijel Dragojević (1934.)

Kiša

Nekada bi iznenada na pučini, daleko od obale, počela padati koša. Iz malog srebrnog oblaka, mala srebrna kiša dizala bi na površinu srebrnu prašinu kao haljina plesačice. Zavrtjela bi se, zablistala, zaigrala. Odmah bi se vidjelo da je bez namjere, da će trajati kratko i svakog časa stati. I stala bi, ta mala davna kiša, nakada radost, sada utjeha.

Dragutin Tadijanović

Dugo u noć, u zimsku bijelu noć

Dugo u noć, u zimsku gluhu noć

Moja mati bijelo platno tka.

Njen pognut lik i prosjede njene kose

Odavna se već zališe suzama.

Trak lampe s prozora pružen je čitavim dvorištem

Po snijegu što vani pada

U tišini bez kraja, u tišini bez kraja:

Anđeli s neba, nježnim rukama,

Spuštaju smrzle zvjezdice na zemlju

Pazeć da ne bi zlato moje probudili.

Dugo u noć, u zimsku pustu noć

Moja mati bijelo platno tka.

O majko žalosna! Kaže što to sja

U tvojim očima

Dugo u noć, u zimsku bijelu noć?